Diari Oficial de la Generalitat Valenciana


Sumari del DOGV 8397, del 04-10-2018 (2018/9105)

RESOLUCIÓ de 28 de setembre de 2018, de la Secretaria Autonòmica d'Educació i Investigació, per la qual es convoquen les modalitats formatives projectes de formació en centres, grups de treball i seminaris.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8397

Data del DOGV
:   04-10-2018

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/9105


Data del document
:   28-09-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 28 de setembre de 2018, de la Secretaria Autonòmica d'Educació i Investigació, per la qual es convoquen les modalitats formatives projectes de formació en centres, grups de treball i seminaris. [2018/9105]  
La Llei orgànica 2/2006, de 3 de maig, d'educació, estableix en l'article 102 que la formació permanent constitueix un dret i una obligació de tot el professorat i una responsabilitat de les administracions educatives i dels mateixos centres.  
L'Ordre 65/2012, de 26 d'octubre, de la Conselleria d'Educació, Formació i Ocupació que estableix el model de formació permanent del professorat i el disseny, reconeixement i registre de les activitats formatives, introdueix com a principi de l'organització integral de la formació permanent del professorat l'autonomia dels centres educatius, així com el protagonisme dels equips directius i docents.  
  
L'objectiu prioritari de la formació del professorat és la millora de la funció docent per a aconseguir incrementar la presència, la participació i els èxits de l'alumnat en l'àmbit acadèmic, personal i social. Així, els centres educatius són el primer nucli per a impulsar aquesta formació i donar resposta a les necessitats sorgides de l'anàlisi de la pràctica docent.  
Les actuacions resultants han d'incidir en els processos d'ensenyament/aprenentatge dins i fora de l'aula, en la convivència escolar i en la gestió i la coordinació pedagògica dels cicles i dels departaments. Amb el desenvolupament individual de les competències professionals s'ha de potenciar també el treball en equip del professorat, necessari per a l'adequada organització del centre educatiu, el desenvolupament dels principis democràtics i l'elaboració i foment de qualsevol projecte pedagògic que es considere innovador.  
En conseqüència, els centres han de comptar amb les eines i el suport de l'Administració per a concretar les necessitats formatives tant del claustre en el seu conjunt, com del professorat que el compon.  
La Conselleria d'Educació, Investigació, Cultura i Esport, amb l'objectiu de millorar l'equitat i l'excel·lència com a factors que asseguren la qualitat del sistema educatiu, ha d'impulsar mesures que permeten a cada centre educatiu identificar les seues pròpies necessitats, proposar solucions i desenvolupar-les.  
Entre aquestes mesures s'inclou la convocatòria dels projectes de formació en centres, dels grups de treball i dels seminaris, així com la dotació de recursos econòmics als centres públics educatius de titularitat de la Generalitat per a desenvolupar-les.  
L'Ordre 65/2012, de 26 d'octubre, de la Conselleria d'Educació, Formació i Ocupació, en el seu article 14, inclou la formació en centres, els seminaris i els grups de treball entre les modalitats formatives i indica que seran només reconegudes si han sigut convocades per l'òrgan competent en matèria de formació del professorat.  
Per consegüent i de conformitat amb l'article 6 del Decret 186/2017, de 24 de novembre, del Consell, i l'article 14 de l'Ordre 65/2012, resolc:  
  
  
U. Objecte  
Aquesta resolució té per objecte convocar, per al curs 2018-2019, les activitats de formació permanent de projectes de formació en centres, grups de treball i seminaris.  
  
Dos. Línies d'actuació  
1. Els projectes de formació en centres, els grups de treball i els seminaris hauran d'ajustar-se a les línies estratègiques d'actuació establides en la Resolució de 20 de juliol de 2018, de la Secretaria Autonòmica d'Educació i Investigació.  
2. Aquestes línies estratègiques d'actuació són:  
I. La formació del professorat com a factor clau per al desenvolupament d'una escola inclusiva, coeducativa i igualitària  
II. La formació del professorat com a impulsora del desenvolupament del currículum en les etapes d'Educació Infantil, Educació Primària, Educació Secundària Obligatòria, Batxillerat i Formació de Persones Adultes.  
III. La formació del professorat vinculada a la Formació Professional, els ensenyaments de règim especial, les escoles oficials d'idiomes i els centres de formació de persones adultes com a element clau per a evitar l'absentisme i l'abandonament escolar i fomentar l'ocupabilitat.  
  
IV. La formació del professorat i les tecnologies de la informació i de la comunicació (TIC) en els processos d'ensenyament i aprenentatge.  
  
V. La formació del professorat com a element condicionant per al desenvolupament de l'educació plurilingüe.  
VI. La formació del professorat com a factor clau per al desenvolupament de les competències professionals del docent.  
  
Tres. Projectes de formació en centres  
a) Concepte, objectius i requisits  
1. El projecte de formació en centres (d'ara endavant PFC) es defineix com una modalitat formativa que incideix sobre la comunitat educativa d'un centre, a través de la formació i el treball en comú dels seus components i la col·laboració de personal expert extern. El PFC ha d'estar vinculat al projecte educatiu dels centres docents i als seus processos d'autoavaluació i millora. Ha de donar resposta a les necessitats formatives d'un ampli grup de docents del claustre, detectades des de l'anàlisi i la reflexió compartides. El PFC formarà part del programa anual de formació del centre en què es desenvolupa.  
2. El seu objectiu és, per tant, la formació del professorat del centre per al disseny, la posada en pràctica i l'avaluació d'actuacions que repercutisquen en la millora de les pràctiques docents i els resultats de l'alumnat. Per la qual cosa en els projectes s'hauran de preveure actuacions concretes que hagen de realitzar-se amb l'alumnat, així com actuacions que incidisquen sobre l'organització i el funcionament del centre.  
3. Els projectes han de tindre l'aprovació del claustre. En el cas de projectes intercentres serà necessària l'aprovació dels claustres de tots els centres participants.  
4. La durada de les actuacions formatives del PFC serà d'un mínim de 30 hores. El màxim d'hores de formació certificables serà de 60.  
  
b) Participació  
1. Podran participar en aquesta modalitat formativa aquells centres docents sostinguts amb fons públics que impartisquen ensenyaments no universitaris regulats per la Llei orgànica 2/2006, de 3 de maig, d'educació, en l'àmbit de la Comunitat Valenciana.  
2. S'estableixen les següents modalitats de participació:  
a) Projectes de formació en els quals participe professorat d'un centre: PCF de centre únic. Es requerira la participació, almenys, del 40 % del professorat del centre.  
b) Projectes de formació en els quals participe professorat de diversos centres docents que compartisquen un context o una problemàtica comuna: PFC intercentres.  
3. En aquelles actuacions del projecte que es consideren convenients, podran participar persones d'altres sectors de la comunitat educativa.  
4. Totes les persones participants es comprometen a exercir les funcions que els corresponguen segons les diferents fases del projecte.  
5. Els projectes tindran la possibilitat de comptar amb una docència directa per part de persones formadores externes, considerades ponents.  
  
c) Coordinació  
1. Tots els projectes tindran un coordinador o coordinadora que serà la persona de contacte amb l'assessoria de referència d'aquest i assumirà les funcions previstes en l'article 15.b de l'Ordre 65/2012.  
  
a) En els projectes de centre únic aquesta tasca recaurà, preferentment, en la coordinadora o el coordinador de formació del centre. Si no és el cas, recaurà en una altra o un altre docent del claustre designat a aquest efecte per la direcció del centre.  
b) En els projectes intercentres la decisió de quina serà la persona coordinadora es prendrà de manera consensuada per les direccions dels centres participants. El centre en el qual estiga adscrita la persona coordinadora del projecte es considerarà centre coordinador d'aquest.  
2. La persona que assumisca les funcions de coordinació, dinamitzarà el treball programat, gestionarà i administrarà els recursos que es puguen assignar, emplenarà la documentació administrativa i serà la que done fe de la manera en què es realitze l'acció formativa i garantisca la participació dels seus components.  
  
Quatre. Seminaris  
a) Concepte, objectius i requisits  
1. El seminari és una modalitat formativa centrada en la mateixa pràctica docent. El seu objectiu és promoure l'actitud reflexiva conjunta i el debat docent per a aprofundir en l'estudi de qüestions educatives científiques, metodològiques o didàctiques, i es podrà comptar per a això amb el suport ocasional d'una persona experta. El seminari formarà part del programa anual de formació del centre en què estiga adscrita la persona que el coordina.  
2. L'objectiu d'aquesta modalitat és afavorir la reflexió compartida, l'intercanvi d'idees i propostes, la construcció conjunta de coneixement, la millora de les competències professionals i la capacitat d'innovar introduint canvis de millora en l'aula i en el centre.  
  
3. La durada dels seminaris estarà compresa entre un mínim de 20 hores i un màxim de 30.  
b) Participació  
1. Podrà participar en aquesta modalitat formativa tant el personal docent com el personal especialitzat en actiu en centres docents d'ensenyaments no universitaris de la Comunitat Valenciana, sostinguts amb fons públics, regulats per la Llei orgànica 2/2006, de 3 de maig, d'educació. També podrà participar el personal docent que presta els seus serveis en diferents serveis educatius de la Conselleria d'Educació, Investigació, Cultura i Esport.  
2. El personal docent que constitueix un seminari pot procedir d'un o de més centres o serveis educatius.  
3. El nombre de participants, incloent-hi la coordinadora o el coordinador, no podrà ser inferior a cinc. El nombre màxim de participants estarà marcat per la dinàmica del seminari, es recomana que no siga superior a quinze.  
4. Durant el seu desenvolupament podran comptar amb el suport de personal expert extern, considerat ponent.  
c) Coordinació  
1. Tots els seminaris tindran una coordinadora o coordinador que serà la persona de contacte amb l'assessoria de referència d'aquest i assumirà les funcions previstes en l'article 15.b de l'Ordre 65/2012.  
  
2. La persona que assumisca les funcions de coordinació, dinamitzarà el treball programat, gestionarà i administrarà els recursos que es puguen assignar, emplenarà la documentació administrativa i serà la persona que done fe de la manera en què es realitze l'acció formativa i garantisca la participació dels seus components.  
  
Cinc. Grups de treball  
a) Concepte, objectius i requisits  
1. El grup de treball és una modalitat formativa que té com a finalitat l'estudi i el desenvolupament de materials de lliure distribució, d'aplicació directa a l'aula, tant en els processos d'ensenyament/aprenentatge com en els de la seua avaluació. El grup de treball formarà part del programa anual de formació del centre en què estiga adscrita la persona que el coordina.  
2. Els grups de treball podran:  
a) Elaborar materials didàctics (unitats didàctiques, seqüències didàctiques, projectes?) per a l'alumnat i la corresponent guia didàctica per al professorat.  
b) Analitzar i experimentar materials didàctics i/o eines informàtiques per al procés d'ensenyament/aprenentatge.  
3. Els grups de treball tindran una durada entre 20 hores i 30 hores.  
  
b) Participació  
1. Podrà participar en aquesta modalitat formativa tant el personal docent com el personal especialitzat en actiu en centres docents d'ensenyaments no universitaris de la Comunitat Valenciana, sostinguts amb fons públics, regulats per la Llei orgànica 2/2006, de 3 de maig, d'educació. També podrà participar el personal docent que presta els seus serveis en diferents serveis educatius de la Conselleria d'Educació, Investigació, Cultura i Esport.  
2. El personal docent que constitueix un grup de treball pot procedir d'un o de més centres o serveis educatius.  
3. El nombre de participants, incloent-hi la coordinadora o el coordinador, no podrà ser inferior a tres. El nombre màxim de participants estarà marcat per la dinàmica del grup de treball, es recomana que no siga superior a deu.  
c) Coordinació  
1. Tots els grups de treball tindran una coordinadora o coordinador que serà la persona de contacte amb l'assessoria de referència d'aquest, i assumirà les funcions previstes en l'article 15.b de l'Ordre 65/2012.  
  
2. La persona que assumisca les funcions de coordinació, dinamitzarà el treball programat, gestionarà i administrarà els recursos que es puguen assignar, emplenarà la documentació administrativa i serà la persona que done fe de la manera en què es realitza l'acció formativa i garantisca la participació dels seus components.  
  
Sis. Altres actuacions formatives  
Tenint en compte l'oferta formativa general de la CEICE, l'oferta pròpia del CEFIRE i les modalitats formatives regulades per aquesta convocatòria, els centres educatius podran proposar als seus CEFIRE de referència la realització d'altres modalitats formatives que es consideren necessàries. En el cas que aquestes necessitats no estiguen cobertes mitjançant les modalitats formatives previstes, el CEFIRE estudiarà la seua viabilitat.  
  
Set. Procediment de sol·licitud dels PFC, dels grups de treball i dels seminaris  
1. El termini per a presentar les sol·licituds dels PFC, els grups de treball i els seminaris començarà a les 00.01 hores de l'endemà de la publicació d'aquesta convocatòria i finalitzarà a les 23.59 hores del dia 23 d'octubre de 2018.  
2. Per a sol·licitar els PFC, la coordinadora o el coordinador emplenarà el formulari d'inscripció corresponent utilitzant l'eina dissenyada per la Subdirecció General de Formació del Professorat a través dels seus serveis adscrits. Aquest formulari estarà localitzat en la pàgina web, http://www.ceice.gva.es (Educació i Investigació / Formació del professorat / Formació / Projectes de formació en centres). Quan es tracte de PFC intercentres, la sol·licitud serà emplenada només pel centre coordinador del projecte.  
S'hi adjuntarà la certificació emesa per la secretaria del centre en la qual es faça constar l'aprovació del claustre, en els PFC intercentres s'hi adjuntaran tantes certificacions com centres hi participen. La plantilla del certificat es podrà obtindre en el formulari d'inscripció.  
3. Per a sol·licitar els grups de treball i els seminaris, la coordinadora o el coordinador emplenarà el formulari d'inscripció corresponent. Aquest formulari estarà localitzat en la pàgina web http://www.ceice.gva.es (Educació i Investigació / Formació del professorat / Formació / Grups de treball i seminaris).  
S'aportarà el certificat d'autorització de la direcció del centre per a ocupar els espais on s'hagen de realitzar les sessions de treball. La plantilla del certificat es podrà obtindre una vegada s'haja emplenat la sol·licitud i s'haja enviat/guardat correctament.  
A més s'adjuntaran els documents de cessió dels drets de reproducció, distribució, transformació i comunicació pública de totes les persones participants, segons el que s'indica en el punt catorze d'aquesta resolució.  
  
Huit. Comissions de valoració dels PFC, dels grups de treball i dels seminaris  
1. En cada CEFIRE general, i en aquells CEFIRE específics designats pel Servei de Planificació i Gestió de la Formació Permanent del Professorat, es constituirà una comissió de valoració que revisarà les sol·licituds dels PFC, dels grups de treball i dels seminaris a fi de valorar si compleixen o no els requisits i els objectius corresponents.  
  
2. Aquesta comissió estarà integrada per:  
a) La direcció del CEFIRE, que assumirà la presidència i tindrà vot de qualitat.  
b) Dues vocalies designades, de les assessories, per la direcció del CEFIRE.  
c) Una secretaria designada, de les assessories, per la direcció del CEFIRE.  
3. Cada CEFIRE comunicarà al Servei de Planificació i Gestió de la Formació Permanent del Professorat la proposta d'autorització dels PFC, dels grups de treball i dels seminaris amb indicació de les hores a certificar a l'efecte de formació permanent del professorat, en aquesta proposta es farà constar el títol i la modalitat de participació de cadascun d'ells.  
  
Nou. Motius de denegació dels PFC, dels grups de treball i dels seminaris  
1. Totes les sol·licituds seran valorades i considerades. Els motius de denegació seran els següents:  
a) No complir algun dels requisits inclosos en la convocatòria.  
b) No aportar la documentació sol·licitada.  
c) No ajustar-se a la finalitat de la modalitat formativa corresponent.  
d) Altres motius que siguen justificats des de la comissió de valoració.  
  
Deu. Comissió de selecció  
1. La Subdirecció General de Formació del Professorat, a través del Servei de Planificació i Gestió de la Formació Permanent del Professorat, ordenarà i instruirà els expedients dels PFC, dels grups de treball i dels seminaris proposats pels CEFIRE generals.  
  
2. Es constituirà una comissió de selecció, formada per:  
a) La persona que exerceix la Subdirecció General de Formació del Professorat o persona en qui delegue.  
b) La persona que exerceix el Servei de Planificació i Gestió de la Formació Permanent del Professorat o persona en qui delegue.  
c) Tres persones de les direccions o les assessories dels CEFIRE, designades pel secretari autonòmic d'Educació i Investigació.  
  
d) Un funcionari o funcionària de la Subdirecció General de Formació del Professorat, que exercirà les funcions de secretaria, amb veu i vot.  
3. La comissió ajustarà la seua actuació al que disposen els articles 15 i següents de la Llei 40/2015, d'1 d'octubre, de règim jurídic del sector públic.  
4. Aquesta comissió tindrà les següents funcions:  
a) Coordinar les comissions de valoració dels CEFIRE.  
b) Recollir de les comissions de valoració dels CEFIRE les propostes d'autorització del PFC, dels grups de treball i dels seminaris.  
  
c) Elevar al secretari autonòmic d'Educació i Investigació la proposta d'autorització i d'assignació econòmica de cada centre en el seu cas.  
  
Onze. Resolució  
1. La Secretaria Autonòmica d'Educació i Investigació publicarà en la pàgina web de la Conselleria d'Educació, Investigació, Cultura i Esport, http://www.ceice.gva.es, la relació provisional dels PFC, dels grups de treball i dels seminaris seleccionats i denegats. Aquesta proposta indicarà les hores a certificar a l'efecte de formació permanent del professorat, el títol i la modalitat de participació de cadascun d'ells.  
  
2. Les persones que coordinen les accions formatives disposaran de 7 dies naturals per a presentar, davant la direcció del CEFIRE que haja valorat la seua sol·licitud, les reclamacions que consideren oportunes.  
3. Una vegada resoltes les reclamacions, la Subdirecció General de Formació del Professorat realitzarà la proposta definitiva dels PFC, dels grups de treball i dels seminaris seleccionats, que serà elevada al secretari autonòmic d'Educació i Investigació.  
4. El secretari autonòmic aprovarà la selecció definitiva dels PFC, dels grups de treballs i dels seminaris presentats i la publicarà en la pàgina web de la Conselleria d'Educació, Investigació, Cultura i Esport, http://www.ceice.gva.es. Mitjançant aquesta publicació es consideraran notificats, amb caràcter general, tant els centres com el professorat participant.  
5. El termini màxim per a resoldre aquesta convocatòria serà de 3 mesos des de la data d'efectes de la convocatòria.  
6. L'efecte que produirà el silenci administratiu, si transcorre el termini màxim sense que es dicte i notifique la resolució corresponent, serà desestimatori de les sol·licituds.  
  
Dotze. Desenvolupament dels PFC, dels grups de treball i dels seminaris  
1. Els PFC, els grups de treball i els seminaris podran desenvolupar el seu treball, sempre que s'haja aprovat, des del dia de la publicació de la resolució d'aquesta convocatòria.  
2. En totes les modalitats formatives les sessions de treball podran ser presencials o mitjançant les sales de videoconferència.  
3. Durant el desenvolupament dels PFC, els grups i seminaris, i fins a aconseguir-se el 15 % de les sessions planificades, s'admetran canvis en la seua composició, sempre que es continuen complint els requisits de participació de la convocatòria. Aquests canvis hauran de ser comunicats a l'assessoria a la qual s'haja assignat l'acció formativa.  
  
Tretze. Suport i seguiment des dels CEFIRE  
1. Cada CEFIRE establirà el pla de seguiment per als PFC, els grups de treball i els seminaris inclosos en els PAF dels seus centres adscrits.  
  
2. Els CEFIRE, amb l'informe previ raonat al Servei de Planificació i Gestió de la Formació del Professorat, podran reconduir o suspendre en qualsevol moment aquells PFC, grups de treball i seminaris en els quals s'hagen donat circumstàncies que modifique les condicions que van donar lloc a la seua autorització. El CEFIRE informarà d'aquesta decisió a la persona que exercisca la coordinació.  
3. Es podrà excloure a algun participant el grau d'implicació del qual no es considere adequat, amb la comunicació prèvia a la coordinació d'aquest i a la persona interessada.  
  
Catorze. Finalització de l'activitat de PFC, de grups de treball i de seminaris  
1. Finalitzada l'activitat dels PFC, dels grups de treball i dels seminaris, la coordinadora o el coordinador haurà de presentar, per via telemàtica, la documentació requerida, abans del 20 de juliol de 2019.  
  
2. La Subdirecció General de Formació del Professorat, a través dels seus serveis adscrits, proporcionarà les vies i les plantilles per a la presentació dels documents, sempre en suport digital. En conseqüència, serà necessari que es recupere en la pàgina web http://www.ceice.gva.es el formulari d'inscripció dels PFC (Educació i Investigació / Formació del professorat / Formació / Projectes de formació en centres) i/o el formulari d'inscripció dels grups de treball i dels seminaris (Educació i investigació / Formació del professorat / Formació / Grups de treball i seminaris) on es disposarà d'un espai habilitat per a presentar la documentació requerida.  
  
3. S'haurà de presentar la següent documentació:  
3.1. Projectes de formació en centres  
a) Les actes de les sessions del PFC, escanejades, en format pdf.  
b) Portfolio d'activitats realitzades durant el PFC.  
c) L'acta final, signada per la coordinadora o el coordinador del PFC, amb el vistiplau de la direcció del centre i amb la relació d'aptes i de no aptes.  
d) Informe de valoració del professorat participant en l'activitat  
  
3.2. Grups de treball  
a) Actes de les sessions de reunió escanejades, en format pdf, amb la signatura dels membres assistents en el qual s'incloguen els temes tractats i les conclusions.  
b) Acta final escanejada, en format pdf, amb la signatura de la persona coordinadora i amb la relació d'aptes i de no aptes.  
c) Memòria final, segons la plantilla facilitada.  
d) Producte del treball. Com a regla general, els grups de treball presentaran el treball realitzat, siga anàlisi/experimentació o materials elaborats (materials per a l'alumnat i guia didàctica), maquetat amb la plantilla proporcionada i utilitzant l'eina eXe-Learning (ELP) o el format OpenOffice Document (ODT) per a l'empaquetament de continguts. Si els materials elaborats són materials per a pissarra digital, s'utilitzarà el format Notebook, si són vídeos, s'usarà el format mpeg o avi.  
3.3. Seminaris  
a) Actes de les sessions de reunió escanejades, en format pdf, amb la signatura dels membres assistents.  
b) Acta final escanejada, en format pdf, amb la signatura de la persona coordinadora i la relació d'aptes i de no aptes.  
c) Memòria final, segons la plantilla facilitada.  
  
Quinze. Avaluació i certificació  
a) Avaluació  
1. Les assessories dels CEFIRE avaluaran els PFC, els grups de treball i els seminaris a partir de la documentació aportada pels centres una vegada finalitzada l'activitat i tenint en compte el seguiment realitzat durant el curs escolar.  
2. Els CEFIRE podran demanar als centres la informació que consideren necessària per a la correcta avaluació de les activitats.  
3. Els CEFIRE elaboraran, per a cadascuna de les accions formatives, les actes finals d'avaluació a partir de les quals s'emetran els certificats corresponents. Per a poder ser certificades les activitats hauran de complir tant el que disposa l'Ordre 65/2012, de 26 d'octubre, com la Resolució per la qual s'estableix el Pla anual de formació per al curs 2018-2019 i obtindre una valoració final positiva.  
4. Els CEFIRE també elaboraran la relació dels centres que no han realitzat les accions formatives aprovades perquè s'adopten les mesures oportunes.  
b) Certificació  
1. Els CEFIRE certificaran la participació, com a assistent o com a coordinador, en els PFC, els seminaris i els grups de treball. En els certificats expedits constarà el mateix nombre d'hores de formació per a tots els participants. Als assistents se'ls podrà certificar quan acrediten, com a mínim, un 85 % d'assistència del nombre total d'hores de l'activitat de formació.  
2. En un mateix curs escolar es podrà certificar, com a màxim, la participació en un PFC, un seminari i un grup de treball. En cap cas se certificarà la coordinació de més d'una activitat de formació de qualsevol d'aquestes tres modalitats durant el mateix curs escolar.  
3. Els CEFIRE certificaran les ponències realitzades pels ponents externs, en el certificat expedit constarà el títol i el nombre d'hores de la ponència.  
  
Setze. Propietat intel·lectual i publicació de materials  
1. Els autors dels materials elaborats seleccionats es comprometran a complir el que disposa la Llei de propietat intel·lectual en l'ús de materials de tercers. A més, per escrit, cediran gratuïtament a la Generalitat els drets de reproducció, distribució, transformació i comunicació pública, en totes les possibles modalitats, de l'obra que envien, per a tothom i de durada màxima actualment prevista en la llei per a la protecció dels drets cedits i amb facultat de cessió a tercers. No obstant això, la Generalitat podrà autoritzar la publicació dels treballs seleccionats amb càrrec als autors o les autores o un tercer. Així mateix, els autors o les autores es comprometen a elaborar, a petició de la Secretaria Autonòmica d'Educació i Investigació, les modificacions necessàries perquè es puguen publicar totalment o parcialment en el format que aquesta secretaria autonòmica considere més adequat.  
  
2. El document de cessió s'ajustarà al model que existeix en la web de la Subdirecció General de Formació del Professorat i haurà de ser adjuntat a la sol·licitud. L'incompliment d'aquesta obligació deixarà sense efecte la participació en la convocatòria.  
3. Tots els materials avaluats positivament, per la seua originalitat i qualitat, podran ser publicats en els repositoris de la Conselleria d'Educació, Investigació, Cultura i Esport fent constar el nom dels participants i el de les coordinadores o coordinadors.  
4. Els autors dels materials es fan responsables del compliment de la legislació vigent tant en matèria de protecció de dades (LOPD) com de propietat intel·lectual (LPI).  
  
Dèsset. Recursos econòmics per a la realització dels PFC, dels grups de treball i dels seminaris  
1. La Subdirecció General de Formació del Professorat, a través del Servei de Planificació i Gestió del Professorat, establirà el procediment per a l'assignació dels recursos econòmics, en concepte de despeses de funcionament, per al desenvolupament dels PFC, dels grups de treball i dels seminaris que hagen sigut autoritzats als centres públics educatius de titularitat de la Generalitat que impartisquen ensenyaments d'Educació Infantil, d'Educació Primària, d'Educació Secundària Obligatòria, de Batxillerat, de Formació Professional, d'Educació Especial, d'ensenyaments de règim especial i d'educació de persones adultes.  
  
  
València, 28 de setembre de 2018.- El secretari autonòmic d'Educació i Investigació: Miguel Soler Gracia.